Neuvoston asetus (EY) N:o 535/97, annettu 17 päivänä maaliskuuta 1997, maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun asetuksen (ETY) N:o 2081/92 muuttamisesta



Virallinen lehti nro L 083 , 25/03/1997 s. 0003 - 0004



NEUVOSTON ASETUS (EY) N:o 535/97, annettu 17 päivänä maaliskuuta 1997, maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun asetuksen (ETY) N:o 2081/92 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen (1), ottaa huomioon Euroopan parlamentin lausunnon (2), ottaa huomioon talous- ja sosiaalikomitean lausunnon (3), sekä katsoo, että asetuksen (ETY) N:o 2081/92 (4) 13 artiklan 2 kohdassa säädetään siirtymäkaudesta, joka kestää enintään viisi vuotta edellä mainitun asetuksen julkaisemispäivästä, ja jonka aikana jäsenvaltiot voivat pitää voimassa kansalliset toimenpiteet, joilla hyväksytään kyseisen artiklan 1 kohdan b alakohdassa tarkoitettujen ilmaisujen käyttö tietyin edellytyksin; mainittu asetus julkaistiin 24 päivänä heinäkuuta 1992; näin ollen siirtymäaika päättyy 25 päivänä heinäkuuta 1997, ensimmäinen maantieteellisten merkintöjen ja alkuperänimitysten rekisteröimistä koskeva ehdotus esitettiin neuvostolle vasta maaliskuussa 1996, jolloin suurin osa viiden vuoden siirtymäkaudesta oli kulunut; täyden hyödyn saamiseksi kyseisestä siirtymäkaudesta olisi viiden vuoden ajanjakson alkamispäivää muutettava siten, että se alkaisi nimitysten rekisteröimispäivästä; olisi myös säädettävä, että kyseistä siirtymäkautta sovelletaan asetuksen (ETY) N:o 2081/92 13 artiklan 1 kohdan a alakohtaan, koska kyseisessä alakohdassa säädetty kielto voi olla päällekkäinen saman kohdan b alakohdan kiellon kanssa, tällaista siirtymäkautta voidaan soveltaa ainoastaan asetuksen (ETY) N:o 2081/92 17 artiklan mukaisesti rekisteröityihin nimityksiin, ja koska kyseessä on jo olemassa olevat ja jäsenvaltioissa käytettävät nimitykset, niille olisi myönnettävä tämä sopeutumiskausi, jotta tuottajille ei aiheutettaisi vaikeuksia, suojattuna maantieteellisenä merkintänä tai alkuperänimityksenä asetuksen (ETY) N:o 2081/92 mukaisesti suojattua nimitystä koskevan rekisteröintihakemuksen käsittely vie tietyn ajan; ennen edellä mainittujen nimitysten rekisteröintiä koskevaa yhteisön päätöstä olisi sallittava jäsenvaltion myöntämä väliaikainen kansallinen suoja; jäsenvaltion tuottajien välisten mahdollisten riitojen ratkaisemiseksi jäsenvaltio voi tarvittaessa myöntää kansallisella tasolla yhteisön päätöksellä myöhemmin vahvistettavan siirtymäkauden; jäsenvaltion on kannettava edellä mainittujen käyttöön ottamiensa kansallisten toimenpiteiden seuraukset; kyseiset toimenpiteet eivät saa vaikeuttaa yhteisön sisäistä kauppaa, ja nimityksille, joiden rekisteröintiä haetaan asetuksen (ETY) N:o 2081/92 5 artiklan perusteella, voidaan tapauskohtaisesti säätää viiden vuoden siirtymäkausi, mutta ainoastaan mainitun asetuksen 7 artiklan 5 kohdan b alakohdan mukaisesti ja tietyin perustein, ON ANTANUT TÄMÄN ASETUKSEN: 1 artikla Muutetaan asetus (ETY) N:o 2081/92 seuraavasti: 1) Korvataan 1 artiklan 1 kohdan kolmas alakohta seuraavasti: "Liitteitä I ja II voidaan muuttaa 15 artiklassa säädettyä menettelyä noudattaen." 2) Lisätään 5 artiklan 5 kohtaan ensimmäisen alakohdan jälkeen teksti seuraavasti: "Jäsenvaltio voi myöntää näin kuvatulla tavalla toimitetulle nimitykselle vain väliaikaisesti tässä asetuksessa tarkoitetun kaltaisen kansallisen suojan sekä tarvittaessa sopeutumiskauden kyseisen nimityksen toimittamispäivästä alkaen; ne voidaan myös myöntää väliaikaisesti samoilla edellytyksillä haettaessa muutosta tuotetta koskevaan eritelmään. Väliaikainen kansallinen suoja lakkaa sinä päivänä, jolloin päätös rekisteröinnistä tehdään tämän asetuksen mukaisesti. Tätä päätöstä tehtäessä voidaan vahvistaa enintään 5 vuoden pituinen sopeutumiskausi edellyttäen, että kyseiset yritykset ovat laillisesti pitäneet kyseisiä tuotteita kaupan käyttämällä jatkuvasti kyseisiä myyntinimityksiä vähintään 5 vuoden ajan ennen 6 artiklan 2 kohdassa tarkoitettua julkaisemispäivää. Edellä mainitun kansallisen suojan seuraukset tapauksessa, jolloin nimitystä ei ole rekisteröity tämän asetuksen mukaisesti, ovat yksin jäsenvaltion vastuulla. Toimenpiteillä, jotka jäsenvaltiot ovat toteuttaneet toisen alakohdan mukaisesti, on vaikutusta vain kansallisella tasolla eivätkä ne saa vaikuttaa yhteisön sisäiseen kauppaan." 3) Korvataan 7 artiklan 4 kohdan toinen luetelmakohta seuraavasti: "- osoitetaan, että ehdotetun nimen rekisteröinti vaarantaisi kokonaan tai osittain samankaltaisen nimityksen tai tavaramerkin olemassaolon tai vähintään viiden vuoden ajan ennen 6 artiklan 2 kohdassa tarkoitettua julkaisupäivää markkinoilla laillisesti olleiden tuotteiden olemassaolon." 4) Korvataan 13 artiklan 2 kohta seuraavasti: "2. Poiketen siitä, mitä 1 kohdan a ja b alakohdassa säädetään, jäsenvaltiot voivat kuitenkin pitää voimassa kansalliset toimenpiteet, joilla hyväksytään 17 artiklan mukaisesti rekisteröityjen nimitysten käyttäminen, enintään viiden vuoden ajan rekisteröinnin julkaisemispäivästä, jos: - tuotetta on pidetty laillisesti kaupan kyseistä nimitystä käyttäen ainakin viiden vuoden ajan ennen tämän asetuksen julkaisemispäivää, - yritykset ovat pitäneet kyseistä tuotetta laillisesti kaupan käyttäen nimitystä jatkuvalla tavalla ensimmäisessä luetelmakohdassa tarkoitettuna aikana, - merkinnöistä käy selvästi ilmi tuotteen todellinen alkuperä. Tämä poikkeus ei kuitenkaan saa johtaa tuotteiden pitämiseen vapaasti kaupan sellaisen jäsenvaltion alueella, jossa edellä tarkoitetut nimitykset on kielletty." 5) Lisätään 13 artiklaan kohta seuraavasti: "4. Nimityksiin, joiden rekisteröintiä haetaan 5 artiklan mukaisesti, voidaan 7 artiklan 5 kohdan b alakohtaa noudattaen soveltaa enintään viiden vuoden siirtymäkautta ainoastaan, jos rekisteröintiä vastaan tehty valitus on hyväksytty sillä perusteella, että ehdotetun nimen rekisteröinti vaarantaisi kokonaan tai osittain samankaltaisen nimityksen olemassaolon tai vähintään viiden vuoden ajan ennen 6 artiklan 2 kohdassa tarkoitettua julkaisupäivää markkinoilla laillisesti olleiden tuotteiden olemassaolon. Siirtymäkautta voidaan soveltaa ainoastaan, jos yritykset ovat pitäneet kyseistä tuotetta laillisesti kaupan käyttäen nimitystä jatkuvalla tavalla vähintään viiden vuoden ajan ennen 6 artiklan 2 kohdassa tarkoitettua julkaisupäivää." 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä maaliskuuta 1997. Neuvoston puolesta J. VAN AARTSEN Puheenjohtaja (1) EYVL N:o C 241, 20.8.1996, s. 7 (2) EYVL N:o C 33, 3.2.1997 (3) EYVL N:o C 30, 30.1.1997, s. 39 (4) EYVL N:o L 208, 24.7.1992, s. 1, asetus sellaisena kuin se on muutettuna vuoden 1994 liittymisasiakirjalla.